‘จีสตีล’หนี้ลดอีก3.3พันล.
จีสตีลหนี้ลด 3,300 ล้านบาท ปรับโครงสร้างหนี้งวด 2 ให้เจ้าหนี้ 15 ราย
25 ก.ย. 2555

จีสตีลหนี้ลด 3,300 ล้านบาท ปรับโครงสร้างหนี้งวด 2 ให้เจ้าหนี้ 15 ราย 
นายริวโซ โอกิโน ประธานกรรมการบริหาร บริษัท จีสตีล (GSTEEL) เปิดเผยว่า จีสตีลได้ปรับโครงสร้างหนี้ครั้งที่ 2 สำเร็จ โดยจัดสรรหุ้นให้เจ้าหนี้ 15 ราย รวม 5,178.82 ล้านหุ้น ราคาหุ้นละ 0.50 บาท ส่งผลให้จำนวนนี้ลดลง 3,300 ล้านบาท 
ทั้งนี้ เฉพาะการแปลงหนี้เป็นทุน โดยการออกหุ้นให้กับเจ้าหนี้ 2 ครั้ง ทำให้จำนวนหนี้ลดลงไป 5,300 ล้านบาท จากยอดหนี้ทั้งกลุ่ม ณ สิ้น 30 มิ.ย. อยู่ที่ 28,200 ล้านบาท 
นอกจากนี้ จีสตีลได้จัดสรรหุ้นจำนวน 238.37 ล้านหุ้น ราคา 0.50 บาท ให้กับบริษัท บรุ๊คเคอร์ กรุ๊ป (BROOK) ซึ่งเป็นที่ปรึกษาการเงินในการเป็นที่ปรึกษาปรับโครงสร้างหนี้ให้กลุ่มจีสตีล และการช่วยระดมแหล่งเงินทุนใหม่งวดที่ 2 คงเหลือหุ้นที่ยังรอจัดสรรให้ BROOK อีก 871.62 ล้านหุ้น จากหุ้นที่จัดสรรไม่เกิน 1,100 ล้านหุ้น
นายเอนก กมลเนตร กรรมการ BROOK กล่าวว่า วันที่ 24 ก.ย.ที่ผ่านมา บริษัทได้รับค่าตอบแทนงวดที่ 2 ในการให้คำปรึกษาปรับโครงสร้างหนี้ ตามโครงการปรับโครงสร้างหนี้ของกลุ่มจีสตีลและยังช่วยระดมแหล่งเงินทุนใหม่ๆ ซึ่งหุ้นที่รับนี้บรุ๊คเคอร์จะถือหุ้น GSTEEL เป็นหลักทรัพย์ เพื่อการค้าของบรุ๊คเคอร์
สำหรับหลักทรัพย์เพื่อค้านี้เป็นหลักทรัพย์ที่สามารถขายเมื่อไรก็ได้ หากเห็นว่ามีกำไร โดยไม่มีเป้าหมายเพื่อถือลงทุนระยะยาว 
ก่อนหน้านี้ บรุ๊คเคอร์ได้รับจัดสรรหุ้นจีสตีลเป็นค่าตอบแทนงวดที่ 1 จำนวน 88.89 ล้านหุ้น ราคาหุ้นละ 0.50 บาท ทั้งนี้หุ้นเพิ่มทุนล็อต 2 นี้จะเข้าซื้อขายในวันที่ 26 ก.ย.นี้ 
ด้านราคาหุ้นจีสตีล วันที่ 24 ก.ย. ปรับตัวลงอีก 0.02 บาท ปิด 0.35 บาท มูลค่าซื้อขาย 133.88 ล้านบาท สวนทางกับหุ้น BROOK ที่ปรับตัวขึ้น 0.06 บาท ปิด 1.89 บาท มูลค่าซื้อขายเบาๆ 1.065 ล้านบาท